b'\n_START_ARTICLE_\nMatkuslampi (Parkano)\n_START_SECTION_\nMaantietoa\n_START_PARAGRAPH_\nMatkuslammen vedenpinta oli 141,8 metri\xc3\xa4 merenpinnan yl\xc3\xa4puolella ja se oli matala ja ruohottunut lampi. Nyky\xc3\xa4\xc3\xa4n se on tasaista avosuota, joka j\xc3\xa4\xc3\xa4 Hakavuoren ja viereisen hiekkaisen harjanteen v\xc3\xa4liin. Myllyluoma, joka l\xc3\xa4hti Hangasnevan reunalla sijainneesta Hangaslammesta, on nyky\xc3\xa4\xc3\xa4n kaivettu ohittamaan lammen suon kummaltakin puolelta. Hangaslampi oli matala ja umpeen kasvava lampi ja on nyky\xc3\xa4\xc3\xa4n tihe\xc3\xa4sti ojitettua ja metsittynytt\xc3\xa4 suota.  Liesilammen kaivettu laskuoja vet\xc3\xa4\xc3\xa4 kohti Myllyloumaa. Matkuslammen ojat on kaivettu lammen rantoja seuraten, joten niist\xc3\xa4 voi nykykartoista p\xc3\xa4\xc3\xa4tell\xc3\xa4 lammen enimm\xc3\xa4ismitat. Lampi oli siten 600 metri\xc3\xa4 pitk\xc3\xa4 ja 170 metri\xc3\xa4 leve\xc3\xa4. Matkuslammen kierto-ojat yhtyv\xc3\xa4t lopuksi V\xc3\xa4\xc3\xa4r\xc3\xa4jokeen eli Luomaan. Matkuslammen rannat ovat autiot ja ymp\xc3\xa4rist\xc3\xb6n tiet kulkevat joko l\xc3\xa4heiselle pellolle tai ohittavat sen etel\xc3\xa4puolelta matkallaan kyl\xc3\xa4lle. Valtatie 3 ohittaa lammen 400 metrin et\xc3\xa4isyydelt\xc3\xa4.\n_START_SECTION_\nHistoriaa\n_START_PARAGRAPH_\nVanhoissa Parkanon tai Kihni\xc3\xb6n pit\xc3\xa4j\xc3\xa4nkartoissa (tehtiin yleens\xc3\xa4 1840\xe2\x80\x931870-luvuilla) Matkuslampi on piirrettu n\xc3\xa4kyviin ja merkitty samannimisen\xc3\xa4 kuin se on nyky\xc3\xa4\xc3\xa4nkin. Kuivaston maatila on silloin sijainnut nykyisell\xc3\xa4 paikallaan, vaikka peltoala olikin viel\xc3\xa4 pieni. Lampeen laski oja, joka sai alkuunsa "Hongaslammesta", joka oli tuolloin suuri j\xc3\xa4rvi. Liesilampi oli tuolloin viel\xc3\xa4 laskuojaton suolampare. V\xc3\xa4\xc3\xa4r\xc3\xa4joen rantaniittyj\xc3\xa4 k\xc3\xa4ytettiin hein\xc3\xa4ntekoon ja siksi kartassa ne on varattu Kuivasj\xc3\xa4rven kyl\xc3\xa4lle. Kuivasj\xc3\xa4rven l\xc3\xa4nsirantaa seuratsi tie, joka k\xc3\xa4\xc3\xa4ntyi liev\xc3\xa4sti Matkuslammen kohdalla ja jatkoi nykyiselle Jylh\xc3\xa4nkyl\xc3\xa4n suuntaan._NEWLINE_Vuonna 1880 haki kruunun torppari Michel Michelsson Kuivaston maatilalta lupaa saada kuivattaa "Matkulammenj\xc3\xa4rven" ja saada k\xc3\xa4ytt\xc3\xb6\xc3\xb6ns\xc3\xa4 siit\xc3\xa4 syntyv\xc3\xa4t vesij\xc3\xa4tt\xc3\xb6maat. P\xc3\xa4\xc3\xa4t\xc3\xb6 asiaan on annettu 10.12.1883. Vanhassa vuoden 1959 painetussa peruskartassa Matkuslampi on viel\xc3\xa4 piirretty sinisell\xc3\xa4 ruohottuneeksi lammeksi, johon Myllyluoma laski Hangassuolla olleesta umpeen soistuneesta Hangaslammesta. My\xc3\xb6s Liesilammesta oli jo kaivettu laskuoja, joka yhtyi Myllyluomaan. V\xc3\xa4\xc3\xa4r\xc3\xa4joki oli tuolloin piirretty p\xc3\xa4\xc3\xa4uomaksi, joka l\xc3\xa4hti virtaamaan Matkuslammesta. Lammen ymp\xc3\xa4rill\xc3\xa4 sijaitsivat Kuivaston maatilan peltoja._NEWLINE_Vuoden 1982 painetussa peruskartassa lammen ymp\xc3\xa4rille oli kaivettu kokoavat ojat, joiden kautta Myllyluoman vedet ohjattiin ohi Matkuslammen suoraan V\xc3\xa4\xc3\xa4r\xc3\xa4jokeen. Kuivaston pelloista osa olivat tuolloin metsittyneit\xc3\xa4, mutta kuistinkorven pelto on viel\xc3\xa4 nyky\xc3\xa4\xc3\xa4nkin olemassa. T\xc3\xa4m\xc3\xa4 tilanne on edelleen voimassa. Matkuslampi on edelleen puutonta avosuota eik\xc3\xa4 kuivattaminen ole edistynyt 1980-luvun tilanteesta.'